"בגיל 32 חליתי בסרטן השד, דבר שהוביל לשינויים משמעותיים בחיי, החלפתי מקצוע מעורכת דין למעצבת פנים ולאחר מכן לצלמת פורטרטים. כשהצטלמתי חשתי את הקושי להסתכל על עצמי בתמונות בגלל השינויים שגופי עבר בעקבות הניתוחים הרבים. כצלמת מטרתי היא להראות לאנשים את היופי שבהם. הביקורת העצמית של כל מצולם על עצמו והידיעה שהמצולמים חושבים שהם לא פוטוגניים.
לכן כשיזמתי את הקמפיין חיפשתי נשים עם אומץ, שתסכמנה להצטלם ללא חולצה ושהן חברות במועדון הסרטן. הופתעתי מכמות התגובות, ההיענות והרצון האדיר של נשים להגביר את המודעות. ליום הצילומים הגיעו נשים מקסימות ואמיצות, מאפרות ומעצבות שיער. הכנתי את עצמי ליום מאוד רגיש בו נשים, שחלקן חוות קושי אפילו להתבונן במראה, יהיו נבוכות במעט. אולם הופתעתי מהפתיחות והשחרור של הנשים.
זה היה סשן צילומים עוצמתי ושמח מאוד. אומנם המטרה הרשמית הייתה הגברת המודעות לסרטן השד אבל הייתה לי מטרה לא פחות חשובה והיא לחבר נשים לגופן החדש על ידי התמודדות עם צילום חושפני. לאור התגובות של המצולמות המטרה ה"משנית" הושגה. כולי תקווה שגם המטרה הרישמית תושג והקמפיין שיופץ בשיתוף האגודה למלחמה בסרטן יעודד עוד נשים להיבדק".
בצילום נטלו חלק נשים חולות ומחלימות במגוון גילאים והוא יופץ ברשתות החברתיות תחת הכותרת: "אם הייתי ממתינה, לא הייתי בתמונה" במטרה להזכיר לציבור הנשים כי גילוי מוקדם מציל חיים.
סרטן השד היא המחלה השכיחה ביותר בקרב נשים, מנתוני האגודה למלחמה בסרטן עולה כי ומדי שנה מאובחנות יותר מ-5,000 חולות חדשות. נכון להיום האמצעי היעיל ביותר נגד סרטן השד היום, הינו הגילוי המוקדם. ככל שהמחלה מאובחנת בשלבים המוקדמים עולים סיכוי הריפוי לכ-90% ויותר.
הנשים שהצטלמו לקמפיין, הצלמת מיכל בנדק ומומחי האגודה למלחמה בסרטן מזכירים לרגל חודש המודעות הבינלאומי לסרטן השד אשר מצוין בישראל ובעולם במהלך כל חודש אוקטובר, כי גילוי מוקדם מציל חיים וקוראים לנשים לקחת אחריות על בריאותן, ללמוד להכיר את גופן ואת שדיהן, כך שבכל גיל ובכל מצב אם מתגלה שינוי, חשוב שיפנו לרופא בזמן ויתעקשו על בירור טיבו. במקביל ניתן להיבדק על ידי רופא, המתמחה בבדיקת שד ידנית, פעם בשנה.
חשוב לנשים בגילאים 50 ומעלה לעבור בדיקת ממוגרפיה הניתנת ללא תשלום, פעם בשנתיים כחלק מהתוכנית הלאומית לגילוי מוקדם של סרטן השד. לנשים הנמצאות בקבוצת סיכון, להן אם או אחות שחלו בסרטן, הבדיקה מומלצת מגיל 40 פעם בשנה, ולעיתים מוקדם יותר, על פי המלצות הרופא.